《十月梅花书赠》
唐代·卢僎

君不见巴乡气候与华别，年年十月梅花发。
上苑今应雪作花，宁知此地花为雪。
自从迁播落黔巴，三见江上开新花。
故园风花虚洛汭，穷峡凝云度岁华。
花情纵似河阳好，客心倍伤边候早。
春候飒惊楼上梅，霜威未落江潭草。
江水侵天去不还，楼花覆帘空坐攀。
一向花前看白发，几回梦里忆红颜。
红颜白发云泥改，何异桑田移碧海。
却想华年故国时，唯馀一片空心在。
空心吊影向谁陈，云台仙阁旧游人。
傥知巴树连冬发，应怜南国气长春。

作者简介：[唐]（约公元七〇八年前后在世）字不详，相州临漳人。生卒年均不详，约唐中宗景龙中前后在世。自闻喜尉入为学士。终吏却员外郎。馔工诗，所作今存十四首。（见《全唐诗》）